ΚΑΝΟΝΙΣΜΟΣ (ΕΟΚ) αριθ. 698/93 ΤΟΥ ΣΥΜΒΟΥΛΙΟΥ της 23ης Μαρτίου 1993 περί τροποποιήσεως του κανονισμού (ΕΟΚ) αριθ. 1360/78 σχετικά με τις ομάδες παραγωγών και τις ενώσεις αυτών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 1360/78 (4) έχει θεσπίσει μια κοινή δράση για την ενθάρρυνση της συνένωσης των παραγωγών σε ορισμένες περιφέρειες της Κοινότητας όπου η προσφορά γεωργικών προϊόντων παρουσιάζει σοβαρές διαρθρωτικές ανεπάρκειες, με σκοπό τη συγκέντρωση των προσφερομένων γεωργικών προϊόντων και την προσαρμογή της παραγωγής στις απαιτήσεις της αγοράς-

ότι από τότε που θεσπίσθηκε η εν λόγω κοινή δράση το καθεστώς επεκτάθηκε σε νέες περιφέρειες και τομείς με ανάλογες ανάγκες- ότι η τελευταία επέκταση, που έγινε με τον κανονισμό (ΕΟΚ) αριθ. 3875/88 (5), κάλυψε ολόκληρη την Ιρλανδία και ορισμένα προϊόντα της Γαλλίας- ότι οι παραγωγοί των εν λόγω περιοχών θα πρέπει να εξακολουθήσουν να έχουν τη δυνατότητα να επωφελούνται των κοινοτικών ενισχύσεων-

ότι, κατά τη μεταρρύθμιση των διαρθρωτικών ταμείων, ο κανονισμός (ΕΟΚ) αριθ. 223/90 της Επιτροπής (6) θέσπισε για τις ομάδες παραγωγών των περιοχών που υπάγονται στο στόχο αριθ. 1 και ορίζονται στο άρθρο 1 του κανονισμού (ΕΟΚ) αριθ. 2052/88 του Συμβουλίου (7) ενθαρρυντικότερα ποσοστά κοινοτικής συμμετοχής για μεγαλύτερη αποτελεσματικότητα του κανονισμού (ΕΟΚ) αριθ. 1360/78 στο μέλλον-

ότι ο κανονισμός (ΕΟΚ) αριθ. 1760/87 (8) εισήγαγε διάφορες ρυθμίσεις σχετικά με την υποχρέωση εμπορίας του συνόλου της παραγωγής των μελών- ότι είναι σκόπιμο να ενισχυθούν οι αρμοδιότητες των ομάδων παραγωγών για έλεγχο της συγκομιδής και της διαθεσιμότητας των προϊόντων-

ότι πρόκειται για μια κοινή δράση με την έννοια του άρθρου 2 παράγραφος 1 του κανονισμού (ΕΟΚ) αριθ. 4256/88 (9) και ότι επομένως δεν υπάρχει ανάγκη περιορισμού της διάρκειάς της-

ότι, για την αποτίμηση της εφαρμογής του παρόντος κανονισμού, λαμβανομένης μάλιστα υπόψη της πρόσφατης επέκτασής τους σε ορισμένες περιοχές της Κοινότητας, ευκταία είναι η υποβολή έκθεσης της Επιτροπής προς το Συμβούλιο μέχρι την 1η Ιανουαρίου 1997,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1360/78 τροποποιείται ως ακολούθως:

1. Στο άρθρο 6 παράγραφος 1 στοιχείο β), προστίθεται η παρακάτω περίπτωση:

"- κανόνες αναγνώρισης των προϊόντων, κυρίως δε πληροφορίες σχετικά με τη συγκομιδή και τη διαθεσιμότητα αυτών."

2. Στο άρθρο 10, η παράγραφος 3 στοιχείο β) αντικαθίσταται από το παρακάτω κείμενο:

"β) δεν δύναται εντούτοις να υπερβαίνει το συνολικό ποσό των 120 000 Ecu."

3. Το άρθρο 13 αντικαθίσταται από το ακόλουθο κείμενο:

"Άρθρο 13

Η Επιτροπή θα υποβάλει πριν την 1η Ιανουαρίου 1997, έκθεση στο Συμβούλιο σχετικά με τα αποτελέσματα εφαρμογής της κοινής δράσεως, με βάση τα στοιχεία που θα της έχουν κοινοποιήσει τα κράτη μέλη."

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1992.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Μαρτίου 1993.

Για το Συμβούλιο

Ο Πρόεδρος

S. AUKEN

(1) ΕΕ αριθ. C 312 της 3. 12. 1991, σ. 18.

(2) ΕΕ αριθ. C 125 της 18. 5. 1992, σ. 280.

(3) ΕΕ αριθ. C 79 της 30. 3. 1992, σ. 19.

(4) ΕΕ αριθ. L 166 της 23. 6. 1978, σ. 1. Κανονισμός που τροποποιήθηκε από τον κανονισμό (ΕΟΚ) αριθ. 3763/91 (ΕΕ αριθ. L 356 της 24. 12. 1991, σ. 1).

(5) ΕΕ αριθ. L 346 της 15. 12. 1988, σ. 16.

(6) ΕΕ αριθ. L 22 της 27. 1. 1990, σ. 62. Κανονισμός που τροποποιήθηκε από τον κανονισμό (ΕΟΚ) αριθ. 3588/92 (ΕΕ αριθ. L 364 της 12. 12. 1992, σ. 27).

(7) ΕΕ αριθ. L 185 της 15. 7. 1988, σ. 9.

(8) ΕΕ αριθ. L 167 της 26. 6. 1987, σ. 1. Κανονισμός που τροποποιήθηκε από τον κανονισμό (ΕΟΚ) αριθ. 1094/88 (ΕΕ αριθ. L 106 της 27. 4. 1988, σ. 28).

(9) ΕΕ αριθ. L 374 της 31. 12. 1988, σ. 25.